CELEX: 31982R1979
Language: el
Date: 1982-07-19
Title: Κανονισμός (EOK) αριθ. 1979/82 της Επιτροπής της 19ης Ιουλίου 1982 σχετικά με τη μέθοδο ανάλυσης που πρέπει να χρησιμοποιείται για τον προσδιορισμό της περιεκτικότητας σε ξηρό εκχύλισμα χυμού τομάτας, κατά την έννοια της επεξηγηματικής σημείωσης 4 του κεφαλαίου 20 του κοινού δασμολογίου

Avis juridique important

|

31982R1979

Κανονισμός (EOK) αριθ. 1979/82 της Επιτροπής της 19ης Ιουλίου 1982 σχετικά με τη μέθοδο ανάλυσης που πρέπει να χρησιμοποιείται για τον προσδιορισμό της περιεκτικότητας σε ξηρό εκχύλισμα χυμού τομάτας, κατά την έννοια της επεξηγηματικής σημείωσης 4 του κεφαλαίου 20 του κοινού δασμολογίου  

Επίσημη Εφημερίδα αριθ. L 214 της 22/07/1982 σ. 0012 - 0014 Φινλανδική ειδική έκδοση: Κεφάλαιο 2 τόμος 3 σ. 0132  Ισπανική ειδική έκδοση: Κεφάλαιο 02 τόμος 9 σ. 0100  Σουηδική ειδική έκδοση: Κεφάλαιο 2 τόμος 3 σ. 0132  Πορτογαλική ειδική έκδοση : Κεφάλαιο 02 τόμος 9 σ. 0100 

***** ΚΑΝΟΝΙΣΜΟΣ (ΕΟΚ) αριθ. 1979/82 ΤΗΣ ΕΠΙΤΡΟΠΗΣ  της 19ης Ιουλίου 1982  σχετικά με τη μέθοδο αναλύσεως που πρέπει να χρησιμοποιείται για τον προσδιορισμό της περιεκτικότητας σε ξηρό εκχύλισμα χυμού τομάτας, κατά την έννοια της επεξηγηματικής σημειώσεως 4 του κεφαλαίου 20 του Κοινού Δασμολογίου  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 3,  Εκτιμώντας:  ότι είναι απαραίτητο να θεσπισθούν διατάξεις ώστε να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου σχετικά με την κατάταξη χυμών τομάτας·  ότι από την εφαρμογή της επεξηγηματικής σημειώσεως 4 του κεφαλαίου 20 του Κοινού Δασμολογίου που προσαρτάται ως παράρτημα στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1883/82 (3), οι χυμοί τομάτας κατατάσσονται βάσει της περιεκτικότητάς τους σε ξηρό εκχύλισμα·  ότι πρέπει να καθορισθεί αναλυτική μέθοδος για τον καθορισμό του ξηρού εκχυλίσματος αυτών των χυμών·  ότι, κατόπιν των μελετών που έχουν πραγματοποιηθεί και των αποτελεσμάτων πειραμάτων που έχουν ληφθεί, η μέθοδος που περιλαμβάνεται στο παράρτημα του παρόντος κανονισμού παρέχει τις καλύτερες εγγυήσεις·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η περιεκτικότητα σε ξηρό εκχύλισμα των χυμών τομάτας κατά την έννοια της επεξηγηματικής σημειώσεως 4 του κεφαλαίου 20 του Κοινού Δασμολογίου πρέπει να καθορισθεί βάσει της μεθόδου που περιλαμβάνεται στο παράρτημα.  Άρθρο 2  Ο παρών κανονισμός αρχίζει να ισχύει την τεσσαρακοστή δεύτερη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 19 Ιουλίου 1982.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 14 της 21. 1. 1969, σ. 1.  (2) ΕΕ αριθ. L 172 της 22. 7. 1968, σ. 1.  (3) ΕΕ αριθ. L 207 της 15. 7. 1982, σ. 4.   ΠΑΡΑΡΤΗΜΑ  1. ΑΝΤΙΚΕΙΜΕΝΟ ΚΑΙ ΠΕΔΙΟ ΕΦΑΡΜΟΓΗΣ  Η μέθοδος επιτρέπει τον προσδιορισμό της περιεκτικότητας σε ξηρό εκχύλισμα του χυμού τομάτας.  2. ΟΡΙΣΜΟΣ  Νοείται ως ξηρό εκχύλισμα το υπόλειμμα της ξηράνσεως ενός δείγματος δια της κατωτέρω μεθόδου.  3. ΑΡΧΗ  Προσδιορίζεται η απώλεια βάρους ενός δείγματος προσεκτικά αναμεμειγμένου με γή διατόμων ή ανάλογο υλικό μετά από προξήρανση και παραμονή σε κλίβανο κενού επί δύο ωρες, σε θερμοκρασία 70 ± 1°C και σε ελαττωμένη πίεση 6,6 kPa (66 mbar).  4. ΑΝΤΙΔΡΑΣΤΗΡΙΑ  4.1. Γή διατόμων ή άλλο ανάλογο υλικό.  4.2. Απεσταγμένο νερό.  5. ΟΡΓΑΝΑ  5.1. Συσκευές ξηράνσεως  5.1.1. Κλίβανος ξηράνσεως υπό κενό, εφοδιασμένος με αυτόματη ρύθμιση της θερμοκρασίας, θερμόμετρο και μανόμετρο. Ο κλίβανος πρέπει να είναι τέτοιας κατασκευής ώστε οι διαφορές θερμοκρασίας εις τα διάφορα σημεία που μπορούν να τοποθετηθούν τα δείγματα να μην περνούν τους 2 °C.  5.1.2. Κλίβανος ξηράνσεως εφοδιασμένος με σύστημα αερισμού, με αυτόματη ρύθμιση της θερμοκρασίας και με θερμόμετρο. Ο κλίβανος πρέπει να είναι τέτοιας κατασκευής ώστε να εξασφαλίζει ταχεία κυκλοφορία του αέρος και ταχεία αφαίρεση της υγρασίας.  5.1.3. Αν είναι αναγκαίο, ως ακολούθως:  Υδρόλουτρο.  5.2. Συστοιχία ξηράνσεως του αέρος κυκλοφορίας αποτελουμένη από στήλη γεμάτη οξείδιο του πυριτίου (silica gel) πρόσφατα ενεργοποιημένο, ή ανάλογη ξηραντική ύλη, και εφοδιασμένη με δείκτη της υγρασίας. Η στήλη αυτή συνδέεται εν σειρά με πλυντρίδα αερίου που περιέχει πυκνό θειικό οξύ και είναι συνδεδεμένη με την είσοδο του αέρος του κλιβάνου. Πριν και μετά την πλυντρίδα αερίου που περιέχει το πυκνό θειικό οξύ συνιστάται, για λόγους ασφαλείας, η σύνδεση της κενής πλυντρίδας αερίου με την πλυντρίδα αερίου.  5.3. Αντλία κενού ικανή να διατηρήσει στον κλίβανο (5.1.1) πίεση περίπου 6,6, kPa (66 mbar).  5.4. Μεταλλικό φιαλίδιο ανθεκτικό στη διάβρωση, επίπεδου πυθμένα, με κάλυμμα, διαμέτρου περίπου 100 mm και ύψους κατ' ελάχιστον 30 mm.  5.5. Υάλινη ράβδος.  5.6. Ξηραντήρας με οξείδιο του πυριτίου (silica gel) πρόσφατα ενεργοποιημένου, ή με ανάλογο ξηραντικό, εφοδιασμένος με δείκτη υγρασίας.  5.7. Αναλυτικός ζυγός.  6. ΤΡΟΠΟΣ ΕΡΓΑΣΙΑΣ  6.1. Προσθέτουμε στο φιαλίδιο (5.4) περίπου 1,5 g γής διατόμων (4.1). Τοποθετούμε το φιαλίδιο ανοικτό και το κάλυμμά του στον κλίβανο και ξηραίνουμε για 30 min σε 110°± 3 °C. Θέτουμε το φιαλίδιο σκεπασμένο με το πώμα του στον ξηραντήρα (5.6), αφήνουμε προς ψύξη και ζυγίζουμε ακριβώς.  6.2. Ζυγίζουμε με ακρίβεια στο φιαλίδιο περίπου 15 g του προς ανάλυση προϊόντος. Ζυγίζουμε γρήγορα, ώστε να αποφύγουμε απώλειες υγρασίας.  6.3. Ανακατεύουμε το προς ανάλυση προϊόν και τη γή διατόμων (4.1) με τη βοήθεια της γυάλινης ράβδου (5.5) και κατανέμουμε ομοιόμορφα στο φιαλίδιο. Για καλύτερη ομογενοποίηση, αραιώνουμε με αποσταγμένο νερό (4.2). Ξεπλένουμε τη ράβδο με αποσταγμένο νερό.  6.4. Ξηραίνουμε μέχρι φαινομενικής ξηράνσεως με μία από τις παρακάτω μεθόδους.  6.4.1. Θερμαίνουμε σε ζέον υδρόλουτρο (5.1.3).  6.4.2. Τοποθετούμε το δείγμα στον κλίβανο ξηράνσεως (5.1.2) σε 70 °C.  6.4.3. Τοποθετούμε το δείγμα στον κλίβανο (5.1.1) σε 70 °C και ρυθμίζουμε την πίεση σε 41,3 kPa (413 mbar) περίπου. 6.5. Τοποθετούμε το προξηραμένο δείγμα σε κλίβανο. Ρυθμίζουμε την πίεση περίπου σε 6,6 kPa (66,6 mbar) αφήνοντας να εισέρχεται ένα ρεύμα αέρος που έχει ξηρανθεί κατά τη διέλευσή του μέσα από μια πλυντρίδα που περιέχει πυκνό θειικό οξύ. Ρυθμίζουμε την παροχή του αέρα αυτού σε 2 μέχρι 4 φυσαλίδες ανά δευτερόλεπτο.  Αφήνουμε να ξηρανθεί το δείγμα δύο ωρες σε 70±1 °C.  Σταματούμε τη λειτουργία της αντλίας κενού και αφήνουμε να περάσει ένα ρεύμα ξηρού αέρος μέχρις αποκαταστάσεως της κανονικής ατμοσφαιρικής πίεσης.  6.6. Τοποθετούμε αμέσως το φιαλίδιο κλειστό στον ξηραντήρα (5.6) και ζυγίζουμε μόλις πάρει τη θερμοκρασία περιβάλλοντος.  7. ΕΚΦΡΑΣΗ ΤΩΝ ΑΠΟΤΕΛΕΣΜΑΤΩΝ  Τύπος και υπολογισμός των αποτελεσμάτων  Το ξηρό εκχύλισμα, εκφρασμένο επί τοίς εκατό κατά βάρος του δείγματος που εξετάσθηκε, είναι ίσο μέ:  1.2 // (m1 - m2)  x   // 100  m0  οπου:  m0 = αρχική μάζα, σε γραμμάρια, του δείγματος,  m1 = η μάζα, σε γραμμάρια, του φιαλιδίου συν τη γή διατόμων, το κάλυμμα και το υπόλειμμα της ξηράνσεως,  m2 = η μάζα, σε γραμμάρια, του φιαλιδίου συν τη γή διατόμων και το κάλυμμα.